Broj: 711-I-1341-M-254/22-02-21

Zagreb, 06. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, Tončice Božić, Davorina Ivanjeka, i Aleksandre Jozić-Ileković kao članica Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika, Ante Lohinskog, ravnatelja Doma zdravlja Vukovar,** za davanjem mišljenja Povjerenstva, na 170. sjednici, održanoj dana 06. svibnja 2022.g., daje sljedeće

**MIŠLJENJE**

**Ante Lohinski, ravnatelj Doma zdravlja Vukovar, kao obveznik iz članka 3. stavka 1. podstavka 65. ZSSI-a, dužan je podnijeti imovinsku karticu Povjerenstvu te postupati sukladno odredbama navedenog Zakona.**

 Obrazloženje

Zahtjev za mišljenjem Povjerenstva podnio je obveznik Ante Lohinski, ravnatelj Doma zdravlja Vukovar. U Povjerenstvu zahtjev je zaprimljen 05. svibnja 2022. godine pod poslovnim brojem 711-U-4734-M-254/22-01-5, povodom kojeg se vodi predmet broj M-254/22.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

U zahtjevu obveznik traži mišljenje Povjerenstva je li nužno da podnese imovinsku karticu, ukoliko će po sili zakona biti umirovljen u prosincu 2022., pri čemu navodi i da namjerava otići u mirovinu.

Obveznik navodi da je zaposlen na radnom mjestu ravnatelja Doma zdravlja Vukovar te da mu je od 01. siječnja 2022. počeo teći novi mandat.

Uvidom u podatke sudskog registra nadležnog Trgovačkog suda, utvrđeno je da je Županijsko poglavarstvo Županije Vukovarsko-srijemske osnovalo zdravstvenu ustanovu Dom zdravlja Vukovar, u kojem je Ante Lohinski imenovan ravnateljem.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane ovim Zakonom. Sukladno članku 10. stavku 2. ZSSI-a obveznici su dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

U trenutku kada je 01. siječnja 2022. obvezniku Anti Lohinski započeo novi mandat ravnatelja Doma zdravlja Vukovar, ZSSI, čijim donošenjem su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave postali obveznici u smislu navedenog Zakona, već je bio stupio na snagu, slijedom čega njegova situacija nije istovjetna situaciji zatečenih obveznika koji su donošenjem ZSSI-a postali obveznici istog Zakona.

Naime, obveznik je prihvaćanjem imenovanja na dužnost ravnatelja Doma zdravlja Vukovar, nakon što je ZSSI stupio na snagu 25. prosinca 2021., ujedno prihvatio obveze i ograničenja propisana tim Zakonom.

Nadalje, niti kontinuirano obnašanje navedene dužnosti od siječnja 2022. sve do prosinca 2022., odnosno tijekom razdoblja od skoro pune godine dana od stupanja ZSSI-a na snagu, ne predstavlja primjereno razdoblje u kojem bi se moglo smatrati da je obveznik prestankom njezina obnašanja otklonio okolnost temeljem koje bi bio smatran obveznikom ovoga Zakona.

Slijedom navedenog Ante Lohinski, ravnatelj Doma zdravlja Vukovar kao obveznik iz članka 3. stavka 1. podstavka 65. ZSSI-a, obvezan je podnijeti imovinsku karticu te postupati sukladno odredbama istog Zakona.

Slijedom svega navedenog, Povjerenstvo je dalo mišljene kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Ante Lohinski, elektroničkom dostavom
2. Objava na internetskoj stranici Povjerenstva
3. Pismohrana